‘দিল্লি বাংলার বিরুদ্ধে চক্রান্ত করে যাচ্ছে’ মোদি সরকারকে তোপ মমতার

কলকাতা: ‘দিল্লি চক্রান্তনগরী, বাংলার বিরুদ্ধে চক্রান্ত করে যাচ্ছে’। নেতাজির জন্মদিনে (Netajis Birthday) ফের মোদি সরকারকে (Modi Government) তোপ দাগলেন মমতা বন্দ্যোপাধ্যায় (Mamata Banerjee)। শুক্রবার কলকাতার রেড রোডে নেতাজি স্মরণে অনুষ্ঠানের আয়োজন করা হয়েছিল। সেখানেই উপস্থিত ছিলেন রাজ্যের মুখ্যমন্ত্রী মমতা বন্দ্যোপাধ্যায়, সুগত বসু-সহ বিশিষ্ট নাগরিকরা। নেতাজিকে স্মরণ করে নাম না করে দিল্লির নরেন্দ্র মোদি সরকারকে নিশানা করলেন মুখ্যমন্ত্রী। বাংলায় এসআইআরে একাধিক মানুষের মৃত্যুতে নির্বাচন কমিশনের বিরুদ্ধেও তোপ দেগেছেন মমতা।

এদিন কেন্দ্রের বঞ্চনা নিয়ে সরব হলেন মমতা। তৃণমূলনেত্রী বলেন, মোদি সরকার বাংলাকে বরাবর বঞ্চিত করছে। বিজেপি সরকার দেশের ইতিহাস বদলে দেওয়ার চেষ্টা করছে! মানুষকে ভুল বোঝানোর চেষ্টা চলছে, আরও একবার সেই অভিযোগ তুললেন মমতা। শুধু তাই নয়, দেশ তথা বাংলার মনীষীদের অসম্মান করা হচ্ছে বলেও তিনি অভিযোগ তুললেন।“দেশের ইতিহাস ভুলিয়ে দেওয়ার চেষ্টা হচ্ছে। মনীষীদের অসম্মান করার চেষ্টা হচ্ছে। মহাত্মা গান্ধী, লাল বাল পাল, বঙ্কিমচন্দ্র চট্টোপাধ্যায়-সহ অন্যান্যদের প্রতি অসহিষ্ণু, অকৃতজ্ঞতা করা হচ্ছে। ভাষার প্রতি অসম্মান করা হচ্ছে। বাংলার অস্মিতাকে ধাক্কা দেওয়া হচ্ছে।

আরও পড়ুন: নেতাজি বেঁচে থাকলে নাগরিকত্বের প্রমাণ দিতে হত? প্রশ্ন মমতার

নির্বাচন কমিশনকে নিশানা করে তীব্র আক্রমণ করেছেন মুখ্যমন্ত্রী। মমতা বলেন, “বাংলার ১ কোটি ৩৮ লক্ষ মানুষকে ডেকেছে। তার আগে একতরফা ভাবে ৫৮ লক্ষ নাম বাদ দিয়েছে। সুভাষ স্মরণের মঞ্চ থেকে নেতাজির ফাইল প্রকাশ-সহ একাধিক ইস্যুতে সুর চড়ান মমতা। বলেন, “আজ নেতাজির জন্মদিন। এখনও দিনটাকে জাতীয় ছুটি হিসেবে ঘোষণা করা হয়নি। তিনি দেশ থেকে বেরিয়ে গেলেন, আর ফিরে এলেন না। আমরা তাঁর জন্মদিনটা জানি। মৃত্যুদিনটা বলতে পারি না।”SIR নিয়েও ক্ষোভ উগরে দেন মুখ্যমন্ত্রী। তিনি বলেন, “আজ, নেতাজি বেঁচে থাকলে কি তাঁকেও নাগরিকত্বের প্রমাণ দিতে হত? হিয়ারিংয়ে তাঁকেও ডাকা হত?” তিনি আরও বলেন, “চন্দ্রকেও তো ডেকেছে।”